Munthuch

Munthuch (taip pat Munthch, Munthu) – moteriškoji mitologinė etruskų figūra; viena iš mitologinių figūrų, artimai susijusių su deive Turan, priskiriama jos ratui.

Pavaizduota ant etruskų veidrodžių, neretai sutinkama puošimo scenose (kaip patarnautoja). Ant vieno iš jų (aptiktas netoliese Viterbo, datuojamas apytikriai 470 m. pr. m. e.) Munthuch pavaizduota kaip veržliai šokanti menadė, drauge su ja – satyras Chalfunas.University of Michigan et al. Bulletin, 13, 2000, p. 19–20. Ant veidrodžio, vaizduojančio Turan ir Atunio vestuves, Munthuch ties veidrodžio pakraščiu pavaizduota drauge su kitomis deivės Turan ratui priskiriamomis figūromis: Achvizr, Alpan ir Mean. Visos jos pavaizduotos kaip sparnuotos dvasios. Munthuch pavaizduota pusiau nuoga, nešina alebastro indu ir kvėpinimo lazdele. Ant kito veidrodžio vaizduojama, kaip rengiama Malavisch. Čia Munthuch pavaizduota kaip gražiai apsirengusi jauna moteris; ji prilaiko Malavisch galvą, kol Zipna ant jos riša raištį.Nancy Thomson de Grummond. A Guide to Etruscan Mirrors, Archaeological News, 1982, p. 118–119. Be to, Munthuch pavaizduota karūnuojanti dievą Herkle.

Vardas bandomas sieti su etruskų kalbos žodžiu munth, atitinkančiu lotynų mundus ir graikų kosmos („papuošimas“, „tvarka“).Giuliano Bonfante, Larissa Bonfante. The Etruscan Language: An Introduction, Revised Editon, Manchester University Press, 2002, p. 202.

 Šaltiniai 

Kategorija:Etruskų mitologija